Rai u Ma Hopeful ban aireng biang na Sutnga-Saipung
Khliehriat, Risaw, 11: U Ma Hopefull Bamon, MLA ka Sutnga-Saipung Constituency u la pynbna paidbah ba ula shim biang ïa ka rai ban aireng ha ka elekshon MLA 2018 ha ka jingïalang kaba la long ha shnong Sutnga, Pohshnong, ha ka 2 tarik mynta u bnai.
U Ma Hopefull Bamon u dei u MLA Independent uba mihkhmat kum u MLA bamynta ïa ka Sutnga Saipung Constituency bad ai jingkyrshan ïa ka Sorkar MUA-II ba la ïalam da ka Seng Congress ha ka Jylla.
Ha katei ka sngi, ki paidbah nongshong shnong ka shnong Sutnga ki la ïamih paitbah bad sei ruh ïa ka sur ba kin dang ïai bteng ban ai jingkyrshan ïa u Ma Hopeful Bamon un ïoh ïa ka jingjop ha ka elekshon 2018.
U Ma Hopefull haba kren ha kane ka jingïalang u la pynpaw ïa ka jingsngewnguh bad ai khublei ïa ki paidbah kiba la pynpaw ïa ka mon sngewbha ba kin dang ai jingkyrshan biang ïa u ha kane ka kynti kaba ai jingkyrmen ïa u ba un da dang jop biang sa ha kane ka kynti.
U la kyntu ïa ki paidbah ba kin ym phai dien ne kylla jingmut hynrei ba kin long beit kiba skhem jing mut haduh kaba kut kumba ki la pynpaw ha ka sur u paidbah naduh kaba sdang ka jing ïalang.
U Ma R.S.Lyngdoh, MDC Nongkhlieh uba la ïadon ryngkat lang ha kane ka jingïalang u la kyntu jur ïa ki paidbah ban kin ym phai dien trai shuh hynrei ban ai ka jingkyrshan bapura ïa u Ma Hopefull Bamon bad kumjuh ruh ban ai lad biang ïa u ban long kum u Nongmihkhmat jong ki ha u snem 2018.
Une u MDC u la ruh ka jingkhublei bad ka kyrkhu kyrdoh ïa baroh ki paidbah nongshong shnong jong ka Sutnga halor ka jingkloi jong ki ban wan sha kane ka jing ïalang bad kane ka paw ruh kum ka dak ba ki dang don ka mynsiem ban ai ka jingkyrmen ïa utei u kyrtong u ban sa ïa ai reng ha ka elekshon 2018.
U Ma T.L.Chyrmang, na ka shnong Sutnga haba kren na ka liang ki paidbah u la ong, “ki paitbah hi ki dang kwah ba u Ma Hopefull Bamon u long biang kum u MLA jong ki ha u snem 2018.” Ngi ki paidbah ngi dang hi ïa ka jingthmu ban ai beit ka jingkyrshan met bad mynsiem ïa phi ha ka elekshon 2018.”
Ki paidbah ki pynpaw ruh ba ki long beit kiba kloi ban ai jingkyrshan bapura ïa u watla um pat lah ban shim rai ban aireng na kano kano ka sengsaiñ pyrthei lane un dang ïakhun kum u Kyrtong Independent.